సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
దుబాయ్‌లో టీమిండియాకు ఘన స్వాగతం
విరాట్‌ కోహ్లికి విశ్రాంతి నేపథ్యంలో రోహిత్‌ శర్మ జట్టును ఏ మేరకు లీడ్ చేస్తాడన్న దానిపై ఉత్కంఠ నెలకొంది.
Samayam Telugu | Updated:
Sep 14, 2018, 11:15AM IST
ఆసియా కప్‌ కోసం రోహిత్‌ శర్మ నేతృత్వంలోని భారత జట్టు దుబాయ్‌ చేరుకుంది. టీమిండియాకు దుబాయ్ ఎయిర్ పోర్ట్‌లో ఘన స్వాగతం లభించింది. ఎయిర్ పోర్టులో భారత క్రికెటర్లు నూతన ఉత్సాహంతో కనిపించారు. రేపటి (సెప్టెంబర్ 15) నుంచి యూఏఈ వేదికగా ఆసియా కప్‌ ప్రారంభం కానున్న విషయం తెలిసిందే. భారత్‌తో పాటు ఆసియాకు చెందిన శ్రీలంక, బంగ్లాదేశ్‌, పాకిస్థాన్‌, హాంకాంగ్‌, అఫ్గానిస్థాన్‌ జట్లు ఈ టోర్నీలో తలపడనున్నాయి. ఈ టోర్నీ కోసం భారత్ మినహా అన్ని జట్లు ఇదివరకే దుబాయ్‌ చేరుకుని ప్రాక్టీసు మొదలుపెట్టేశాయి.
ఈ నేపథ్యంలో రోహిత్‌ శర్మ నాయకత్వంలోని మహేంద్ర సింగ్‌ ధోనీ, బుమ్రా, కుల్‌దీప్‌ యాదవ్‌, భువనేశ్వర్‌ కుమార్‌, చహల్, మరికొందరు ఆటగాళ్లు గురువారం దుబాయ్‌ బయలుదేరారు. అక్కడికి చేరుకున్న భారత ఆటగాళ్లకు ఘన స్వాగతం లభించింది. సంప్రదాయ పద్ధతిలో నిర్వాహకులు ఆటగాళ్లకు స్వాగతం పలికారు. కెప్టెన్‌ రోహిత్‌ శర్మతో అభిమానులు సెల్ఫీల కోసం ఎగబడ్డారు. మరోవైపు రోహిత్ భార్య రితిక అక్కడే నిలుచుని రోహిత్ కోసం ఎదురుచూసింది.
ఇంగ్లాండ్ పర్యటన నుంచి వచ్చిన భారత ఆటగాళ్లు ఆదివారం దుబాయ్ వెళ్తారు. టెస్ట్ సిరీస్ ఆడిన కేఎల్‌ రాహుల్‌, బుమ్రా, దినేష్ కార్తీక్‌, శార్దూల్‌ ఠాకూర్‌, శిఖర్‌ ధావన్‌, పాండ్యాలు ఆదివారం దుబాయ్ చేరుకుంటారు. విరాట్‌ కోహ్లికి విశ్రాంతి నేపథ్యంలో రోహిత్‌ శర్మ జట్టును ఏ మేరకు లీడ్ చేస్తాడన్న దానిపై ఉత్కంఠ నెలకొంది. టీమిండియా మాజీ కెప్టెన్ ఎంఎస్‌ ధోని అనుభవం జట్టుకు ఎంతగానో ఉపయోగపడనుంది. ఆసియా కప్ 2018లో భాగంగా 18న హాంకాంగ్‌తో, 19తో తన చిరకాల ప్రత్యర్థి పాకిస్థాన్‌తో టీమిండియా తలపడనుంది.